**NEMZETKÖZI KREDITMOBILITÁS 2018.**

A 2018-as tanévben az ECHE tulajdonos hazai felsőoktatási intézmények ismét pályázhatnak a partnerországok felsőoktatási intézményeivel megvalósítandó mobilitási tevékenységekre az Erasmus+ programban, az úgynevezett nemzetközi kreditmobilitás keretében.

**2017. ÉVI PÁLYÁZATI TUDNIVALÓK**

**1. A programban részt vevő országok**

A nemzetközi kreditmobilitás keretében a programországok és a partnerországok közötti mobilitási tevékenységek megvalósítása támogatható. A pályázatot minden esetben a programország felsőoktatási intézményének kell benyújtania.

**Programországok:**

Az Európai Unió tagállamai (Ausztria, Belgium, Bulgária, Ciprus, Csehország, Dánia, Egyesült Királyság, Észtország, Finnország, Franciaország, Görögország, Hollandia, Horvátország, Írország, Lengyelország, Lettország, Litvánia, Luxembourg, Magyarország, Málta, Németország, Olaszország, Portugália, Románia, Spanyolország, Szlovákia, Szlovénia, Svédország)

Nem EU tagállamként a programban szintén részt vesz: Macedónia Volt Jugoszláv Köztársaság, Izland, Liechtenstein, Norvégia, Törökország

**Partnerországok:**

A költségvetési sorok szerint felhasználható keretösszegek (kerekítve) és az általuk lefedett országok a lenti táblázatban szerepelnek. A pályázásra jogosult felsőoktatási intézmények a 2017. évi pályázatok során csak az alábbi partnerországok felsőoktatási intézményeivel megvalósítandó mobilitásokra pályázhatnak.

|  |  |  |  |
| --- | --- | --- | --- |
| **Országcsoport** | **Országok** | **HU keret 2017** | **Támogatási igény/keret**  **2017** |
| ENI South-Mediterranean | Algéria, Egyiptom, Izrael, Jordánia, Libanon, Líbia, Marokkó, Palesztina, Szíria, Tunézia | 605.485€ | 120% |
| ENI Eastern Partnership | Örményország, Azerbajdzsán, Fehéroroszország, Grúzia, Moldova, Ukrajna területe a nemzetközi jog szerint | 457.336€ | 236% |
| ENI Russia Federation | Oroszország területe a nemzetközi jog szerint  \*Oroszország számára az ENI és PI eszköz keretén belül is rendelkezésre áll bizonyos összeg. A könnyebb érthetőség kedvéért a teljes összeg az ENI Russian Federation borítékban van feltűntetve. | 286.872€ | 444% |
| DCI Latin America | Argentína, Bolívia, Brazíla, Chile, Columbia, Costa Rica, Kuba, Ecuador, El Salvador, Guatemala, Honduras, Mexikó, Nicaragua, Panama, Paraguay, Peru, Uruguay, Venezuela | 129.424€ | 618% |
| DCI Asia | Afganisztán, Banglades, Bhután, Kambodzsa, Kína, DPR Korea, India, Indonézia, Laosz, Malajzia, Maldív-szigetek, Mongólia, Mianmar, Nepál, Pakisztán, Fülöp-szigetek, Srí Lanka, Thaiföld, Vietnám | 397.979€ | 471% |
| DCI Central Asia | Kazahsztán, Kirgizisztán, Tádzsikisztán, Türkmenisztán, Üzbegisztán | 111.952€ | 298% |
| DCU Middle East | Irak, Irán, Jemen | 55.117 € | 87% |
| DCI South Africa | Dél-Afrika | 36.239€ | 196% |
| IPA Western Balkans | Albánia, Bosznia-Hercegovina, Koszovó, Montenegró, Szerbia | 522.187€ | 128% |
| PI Industrialised Americas | USA, Kanada | 129.556€ | 1310% |
| PI Asia industrialised, Australia, New Zealand | Ausztrália, Brunei, Hong Kong, Japán, Koreai Köztársaság, Macao, Új-Zéland, Szingapúr, Tajvan | 137.460€ | 1217% |
| EDF | *ACP/AKCS országok (Afrika, karibi és csendes-óceáni térség)*:  Angola, Antigua és Barbuda, Zöld-foki Köztársaság, Comore-szigetek, Bahama-szigetek, Barbados, Belize, Benin, Botswana, Burkina Faso, Burundi, Kamerun, Közép-afrikai Köztársaság, Csád, Kongói Köztársaság, Kongói Demokratikus Köztársaság, Cook-szigetek, Elefántcsontpart, Dzsibuti, Dominika, Dominikai Köztársaság, Eritrea, Etiópia, Fidzsi, Gabon, Gambia, Ghána, Grenada, Guineai Köztársaság, Bissau-Guinea, Egyenlítői-Guinea, Guyana, Haiti, Jamaica, Kenya, Kiribati, Lesotho, Libéria, Madagaszkár, Malawi, Mali, Marshall-szigetek, Mauritánia, Mauritius, Mikronézia, Mozambik, Namíbia, Nauru, Niger, Nigéria, Niue, Palau, Pápua Új-Guinea, Ruanda, SaintKitts és Nevis, Saint Lucia, Saint Vincent és Grenadine-szigetek, Salamon-szigetek, Szamoa, Săo Tomé és Príncipe, Szenegál, Seychelle-szigetek, Sierra Leone, Szomália, Szudán17, Dél-Szudán, Suriname, Szváziföld, Tanzánia, Kelet-Timor, Togo, Tonga, Trinidad és Tobago, Tuvalu, Uganda, Vanuatu, Zambia, Zimbabwe | 125.444€ | 169% |

**3. A pályázatok értékelésének szempontjai**

Az Európai Bizottság központilag meghatározta a pályázatok elsődleges értékelési szempontjait. A nemzetközi kreditmobilitási pályázatok bírálata 4 értékelési szempont figyelembevételével történik, partnerországonként külön-külön.

**Értékelési szempontok**

*I. A stratégia relevanciája (30 pont)*

A pályázónak be kell mutatnia, hogy a program- és partnerországok felsőoktatási intézményeinek nemzetköziesítési stratégiájához hogyan illeszkedik a tervezett mobilitási tevékenység, és alá kell támasztania a javasolt mobilitás-típus (hallgató és/vagy oktatói mobilitás) relevanciáját.

*II. Az együttműködés minősége (30 pont)*

A pályázónak részleteznie kell, hogy az adott partnerország felsőoktatási intézményeivel milyen korábbi, hasonló projektekben szerzett tapasztalatai vannak (amennyiben vannak korábbi tapasztalatok). Részleteznie kell továbbá, hogy a tervezett mobilitási projekt során a felelősségi körök, szerepek és feladatok hogyan kerülnek meghatározásra az intézményközi megállapodásban.

*III. A projektterv és a megvalósítás minősége (20 pont)*

A pályázónak be kell mutatnia a mobilitási projekt különböző szakaszait. Össze kell foglalnia, hogyan tervezik a partnerszervezetekkel a mobilitásban résztvevők kiválasztását, hogyan támogatják az egyéni résztvevőket és hogyan tervezik a mobilitási időszak elismertetését (különös tekintettel a partnerországokban).

*IV. Hatás és disszemináció (20 pont)*

A pályázónak be kell mutatnia, milyen hatást várnak a mobilitási projekttől a résztvevők, kedvezményezettek és a partnerszervezetek szempontjából helyi, regionális és nemzeti szinten. Ismertetnie kell továbbá, hogy milyen intézkedéseket terveznek a mobilitási projekt eredményeinek terjesztése kapcsán (disszemináció), tanszéki és intézményi szinten, mind a program- mind a partnerországokban (amennyiben az utóbbi releváns).

**A támogathatóság feltétele**

A pályázatok országok szerinti értékelése során lehetőség van teljes mértékben illetve részlegesen támogatni a tervezett mobilitási tevékenységeket, vagy elutasítani az adott országra vonatkozó támogatási igényt. Formai megfelelés esetén legalább 60 pont kell a támogatáshoz, illetve „A stratégia relevánciája” szempont esetén minimum 15 pontot kell elérni ahhoz, hogy támogatható legyen a pályázat az adott ország tekintetében. A támogatási igényeket az egyes költségvetési sorok szerint lehet jóváhagyni, a költségvetési keretek kimerüléséig.